Papersnake/gushiwen huggingface dataset:
始觉
杨冠卿（宋代）

始觉躬耕晚，从谁话此情。
但能安食息，敢复计声名。
留滞烦书信，驱驰愧友生。
有怀愁不尽，归鸟暮云横。
招孟武昌
元结（唐代）

风霜枯万物，退谷如春时。穷冬涸江海，杯湖澄清漪。

湖尽到谷口，单船近阶墀。湖中更何好，坐见大江水。

欹石为水涯，半山在湖里。谷口更何好，绝壑流寒泉。

松桂荫茅舍，白云生坐边。武昌不干进，武昌人不厌。

退谷正可游，杯湖任来泛。湖上有水鸟，见人不飞鸣。

谷口有山兽，往往随人行。莫将车马来，令我鸟兽惊。
林和中家观画卷五首 其五 蕃马图
郭祥正（宋代）

唐时胡马入长安，下马胡儿倚马鞍。今日升平无此物，樽前聊写画图看。
孝宗明堂前朝献景灵宫八首
真宗（宋代）

华灯荧煌，瑞烟氤氲。
威神如在，蠲洁必亲。
再兴于疊，再帨于巾。
皇心肃祗，其敢惮勤。
马陵道怀古
程晋芳（清代）

马陵月黑山无路，火照白昼看大树。伏骑争驰万驽开，昔日庞涓死此处。

竖子成名一代雄，减灶七万垂奇功。谁言捭阖效鬼谷，十三篇本传家风。

当年共学交何笃，膑也虽贤涓也毒。远召旋将黥刖施，智不如葵难卫足。

忽逢齐使窃载归，上中下驷参兵机。膑车坐计胜已决，强齐乃藉刑余威。

君不见张陈刎颈原相倚，解印封王还切齿。假头已见购常山，怒魄空怜堕坻水。

石契兰交起战争，古来恩怨系功名。输他鸥鹭忘机甚，汀月溪风共主盟。
点绛唇（送别洪才之）
杨炎正（宋代）

水载离怀，暮帆吹月寒欺酒。楚梅春透。忍放持杯手。

莫唱阳关，梅湿盈盈袖。君行后。那人消瘦。不恼诗肠否。
藏春峡
李侗（宋代）

咏归堂里静怡神，更步芳亭识趣新。
爱竹心虚初长笋，观梅香散渐含仁。
云将膏雨过桐岭，水泛桃花出剑津。
生意峡中藏得否，自家收拾满腔春。
寿翼明兄八十一双寿
黄公辅（明代）

越历韶华何所凭，灵台光照旭初升。凤鸾共挟阆风舞，椿桂交笼紫气腾。

不特胸中尘累减，还于物外好怀增。篯铿岁月才逢一，总是参同心上灯。
秋兴 其二
宝鋆（清代）

元家瓯脱旧河山，指点黄云白草间。至正晚年仍大漠，居庸当日自雄关。

文名一代尊都刺，武烈千秋震伯颜。圣世即今多戚里，虎贲环卫几崇班。
闲中喜慕溪兄见过
石沆（明代）

釭裤满晴沙，江村好岁华。投竿鱼浪细，举袂燕风斜。

林竹初开笋，溪莼正有花。得君相聚首，沽酒问谁家。
秋日泛西湖
赵企（宋代）

湖光山色共争秋，一点尘埃无觅处。
沉沉水底见青天，画舸直疑天上去。
袁侍郎挽诗
魏了翁（宋代）

学术趋平实，年来似寂寥。
岂无先后觉，未在始终条。
此老能深造，诸公独后彫。
平生寄心事，仿佛见鱼朝。
乙丑岁九月在萧滩镇驻泊两月忽得商马杨迢…因书四十字
韩偓（唐代）

旅寓在江郊，秋风正寂寥。紫泥虚宠奖，白发已渔樵。

事往凄凉在，时危志气销。若为将朽质，犹拟杖于朝。
佛回山在泾县西百三十里经蓝山桃花潭皆李白所游也辛未夏予覈田过此
钟芳（明代）

佛回山高几何许，上山下山汗如雨。徐驱屈曲沿山隈，白云绕山凝不飞。

水田高低梯齿密，峰峦夹峙连重壁。秀禾蔓蔓铺井疆，有花点点如粘霜。

田头蜗室土为垒，三三两两依山住。我来自笑居无庐，斩茅作蓬不可居。

雨馀渗湿班荆坐，四壁菅萑任风过。谷空涧悄夜光寒，六月犹怯重衾单。

野禽啾啾叫林树，欲栖不栖如怨慕。嗟彼羽族非有情，亦因何事鸣不平。

昔日阆风真梦幻，今日荒凉不须叹。不见棠阴憩息人，曾无堂构堪容身。

身劳但愿民生逸，手足胼胝何足惜。也知吏事非清流，只恐自爱增民忧。

虚浮祸晋数百载，一推万事成隳败。我思效绩惭驽庸，十驾或可追骐踪。

况彼山泉有佳胜，遍观适足供吟咏。出游有名民不惊，不似放浪为虚行。

长江西来接天渺，溪深远通江月晓。何当挽此万壑津，为吾一洗胸中尘。
登天台寺
杜荀鹤（唐代）

一到天台寺，高低景旋生。共僧岩上坐，见客海边行。

野色人耕破，山根浪打鸣。忙时向闲处，不觉有闲情。
句 其五
刘褒（宋代）

泉石膏肓针不得，半岩明月夜猿啼。
赠石草上人
岑徵（明代）

十三学剑耻专诸，十六挥毫赋子虚。床前红粉床头酒，厩里骅骝邺架书。

悲风动地倾巢垒，旧国无家归燕子。慷慨悲歌痛陆沉，重胝累茧徒为尔。

男儿无命不封侯，谁料衣冠变楚囚。终离徽纆辞尘土，长恋龛灯作比丘。

同病相怜三十载，频年多难形骸在。与君文酒共谈心，屑屑绪言殊未改。

我欲亲君且避人，时向招提寄此身。绳床促膝常相对，同话三山海上尘。
江神子·赋梅寄余叔良
辛弃疾（宋代）

暗香横路雪垂垂。晚风吹。晓风吹。花意争春，先出岁寒枝。毕竟一年春事了，缘太早，却成迟。
未应全是雪霜姿。欲开时。未开时。粉面朱唇，一半点胭脂。醉里谤花花莫恨，浑冷淡，有谁知。
即席次君礼年兄韵
秦观（宋代）

情舒喜面山浮翠，袖满薰风凉透时。
萍碎锦鳞金网举，影差帘燕玉钩垂。
轻轻篆鼎凝香细，款款方壼转漏迟。
清兴比来同约久，趣多深意古人诗。
赠逸民诗
萧衍（南北朝）

任重悠悠，生涯浩浩。善难拔茅，恶易蔓草。逆思药石，逊求非道。

恶岂朝珍，璧宁国宝。想贤若焚，忧人如捣。

我闻在昔，有古天子。虞华骈圣，周昌多士。缉熙朝野，体邦经始。

惟河出图，唯岳降神。是代皆有，何代无人。怀宝迷邦，高尚隐沦。

价待哲后，见须明君。伊予不聪，故阙斯闻。

目因见生，才为时育。何为山阿，何为空谷。声殊雊雉，响异呦鹿。

岂须托梦，宁俟延卜。想象屠钓，踟蹰板筑。

仁者博爱，大士兼抚。慈均春阳，泽若时雨。心忘分别，情无去取。

等皆长养，同加妪煦。譬流趋海，如子归父。

顾探怀抱，非为富贵。代既同人，时亦皆醉。六合岳崩，九州海沸。

事须经纶，属当连师。投袂剑起，澄清泾渭。

念我栖迟，安步任心。夏兴石泉，春游香林。欢逾丝竹，乐过瑟琴。

无疑无难，谁诃谁禁。百非不起，万累俱沈。

思怀友朋，远至欢适。躬开二敬，径延三益。缱绻故旧，绸缪宿昔。

善言无违，相视莫逆。情如断金，义若投石。

仲节犹嫩，春色始娇。湛露未晞，轻云已消。绿竹猗猗，红桃夭夭。

香气四起，英蕊六摇。蜂开采花，雀戏新条。

风光绿野，日照青丘。孺鸟初飞，新泉始流。乘舆携手，连步同游。

采芳中阿，折华道周。任情止息，随意去留。

如垄生木，木有异心。如林鸣鸟，鸟有殊音。如江游鱼，鱼有浮沉。

岩岩山高，湛湛水深。事迹易见，理相难寻。

晨朝已失，桑榆复过。漏有去箭，流无还波。切念不减，疑虑益多。

季俗易骄，危心少和。我之忧矣，用是作歌。
掉头行
彭孙贻（明代）

黄金台成凡逡至，骅骝騄耳俱逡巡。凌云词客新得意，骄嘶高逡胡由驯。

彭郎掉头仰天笑，翻身归钓西山鳞。鲈鱼正肥莼菜熟，痛饮三日梨花春。

狂来忽走诸山上，海水一杯莽相向。观潮起色仆未能，文园卧病人亡恙。

世上文章那足论，穷途意气轻相让。丈夫落落非失意，乾坤尚有容汝地。

或可披裘大泽中，不然去采湘江芰。龌龊毋为妻子羞，清狂不畏时人忌。

长安第宅高比天，须臾乌雀罗秋烟。黄金横印何赫奕，指顾牛羊上墓田。

以兹感慨更投笔，曳杖归山抱犊眠。
梦断
边元鼎（金朝）

绣枕红衾晚意浓，啼莺大似不相容。梦魂苦恨归来早，不尽瀛洲第一峰。
梅花下置酒送潘廷立学正赴官京师因寄博士王尧明监簿刘仲忱
赵鼎臣（宋代）

卧龙山下梅花发，举杯半夜邀明月。自从却棹酒船回，一十五年如电掣。

相逢忽在百花洲，玉骨冰姿愈奇绝。粲然顾我低欲笑，敛衽对之那忍折。

应怜我老遽如许，鬓发摧秃牙齿缺。对花不饮可奈何，急唤潘郎相煖热。

潘郎趣召许朝天，昨日见之今日别。莫嫌韩愈困齑盐，会有王良收汗血。

同僚满屋多豪杰，仓卒立谈难尽说。请于主簿觅于思，博士龙头如玉雪。

故人傥问我何如，正被梅花恼不彻。
哀江头
杜甫（唐代）

少陵野老吞声哭，春日潜行曲江曲。
江头宫殿锁千门，细柳新蒲为谁绿？
忆昔霓旌下南苑，苑中万物生颜色。
昭阳殿里第一人，同辇随君侍君侧。
辇前才人带弓箭，白马嚼啮黄金勒。
翻身向天仰射云，一笑正坠双飞翼。(一笑 一作：一箭)
明眸皓齿今何在？血污游魂归不得。
清渭东流剑阁深，去住彼此无消息。
人生有情泪沾臆，江水江花岂终极！
黄昏胡骑尘满城，欲往城南望城北。
大涤洞
陈洵直（宋代）

录简深投几井函，金堂玉室指空岩。
不须骑气求林屋，一柱县虚政隔凡。
苏武慢 其三
林鸿（明代）

扰扰劳生，飘飘过客，天地古今逆旅。沧海尘飞，南山石烂，乌兔几时能住。

野马光阴，浮沤宇宙，何异草头微露。有几人、了了惺惺，识破死生之故。

看古来、事业功名，荣华富贵，毕竟在于何处。奔走无休，机关未定，华屋几成坟墓。

醉里乾坤，閒中岁月，此是稳行平路。倩谁人、唤起庄周，斗酒与谈玄素。
鲍参军
薛蕙（明代）

家世𨽻部曲，少小长幽并。惯闻豪侠节，耻预市井名。

边秋北马肥，戎帐入龙城。候骑速如飞，一军振且惊。

揽弓引鸣铗，行行遂徂征。日落长风起，愁阴千里生。

天时正怼怒，意气亦自盈。左驱鲜卑垒，右逐单于营。

还师报天子，受爵过秦京。开宴列邸舍，交欢竞公卿。

一旦收奇绩，千载扬英声。
玄洲十咏寄张贞居 其八 火浣坛
赵孟頫（元代）

真阳以解形，四大何足靳。指穷於为薪，火传不知尽。
十台怀古 其八 铜雀台
吴师道（元代）

半空高栋翔金雀，玉扆穗帷尘漠漠。西陵老树暝色寒，建安残漠春情薄。

曲终红袖辞樽前，檐倾断甓飞人间。分香老泪恨不灭，秋风吹入苔花斑。

汉家一片当时土，肯为奸雄载歌舞。销尽曹瞒万古魂，落日漳河咽寒雨。
游楼霞寺
法海（清代）

石磴迂回上，苍藤挂薜萝。岭开千佛古，松记六朝多。

明月何曾改，荒碑看已磨。云霞栖隐处，我欲问岩阿。
赵叔垕山堂安下其家适有丧事
戴复古（宋代）

一径沿溪入，数椽松竹间。
岂知人事变，自觉客身闲。
采菊出寻酒，移床卧看山。
苍头无可作，把钓过西湾。
雉将雏
王建（唐代）

雉咿喔，雏出ob.毛斑斑，觜啄啄。学飞未得一尺高，

还逐母行旋母脚。麦垄浅浅难蔽身，远去恋雏低怕人。

时时土中鼓两翅，引雏拾虫不相离。
送赵胜非出守潍州
赵鼎臣（宋代）

五十专城鬓尚青，左符分得意纵横。吏民犹记孔北海，宗室谁如刘更生。

秋到郡楼和月上，花开后院带春行。何时我亦驱千骑，得傍三齐作附城。
相和歌辞 其二
张子容（唐代）

交甫怜瑶佩，仙妃难重期。沈沈绿江晚，惆怅碧云姿。

初逢花上月，言是弄珠时。
三姑石
李左史（宋代）

风舞芳林鬓脚垂，朝云行雨湿仙衣。
不知当日缘何事，化石山头更不归。
塔尔纳沁
成书（清代）

乱石卧斜阳，孤城接大荒。秋原认禾黍，低草见牛羊。

烟火新屯聚，风云古战场。无由问沿革，独立向苍茫。
昌谷读书示巴童
李贺（唐代）

虫响灯光薄，宵寒药气浓。
君怜垂翅客，辛苦尚相从。
和李与贤投赠之韵
杨万里（宋代）

云海不教鹏怒飞，玉阶也合凤来仪。
如何天下李元礼，未遇人间锺子期？
夜诵子虚无路达，梦生春草只心知。
愿君更奏三千牍，金牓青衫染柳丝。
端午内中帖子词 其五
刘才邵（宋代）

天申佳节继天中，贺庆年年信始通。明诏重颁浮论息，共知至计出天衷。
登庾亮楼歌
温纯（明代）

荆州绾毂地，庾亮古今楼。楼吞潇湘洞庭水，地控东西上下流。

潇吴虎斗亦雄武，不得荆州苦更苦。须臾胜败一局棋，三分事业几丘土。

何如乘月舒两眸，不浅兴同参佐游。一入醉乡我也无，俯仰天地亦蜉蝤。

我今把酒酹明月，虽有圆缺岁岁无休歇。曾向楼中照酒人，又照当时舳舻旌旗之搰搰。

瞥见君山云雾横，又见章华草木荣。舜妃楚灵今何在，愁闻江上铁笛声。

笛声嘹喨特悽楚，落尽梅花闷不语。回望檐头月已西，乃知千古陈迹仅如一瞬许。

孰得孰失孰存亡，孰如江月尚流光。此楼亦难尽满游人兴，胡不乘风鼓枻穷沧海而相羊。

醉馀学李白，搥碎黄鹤为狂客。恐杀风景碍吾徒，旋车吊古，更于水浒遍觅庾信罗含宅。
草堂归隐为大觉住持渶性源澜性海赋
倪谦（明代）

相携无著与天亲，卓锡诛茅遂隐沦。世外不生尘土梦，山中共息水云身。

烟霞閒伴初归客，猿鹤欢迎旧主人。悟得真空诸念寂，草堂风月倍清新。
庚寅仲冬七日醉书梅山弟家
陈著（宋代）

我来不为一醉期，忽焉一醉留者谁。
山川无言岂有意，阴与造物昌吾诗。
吾诗不受世促迫，亦不肯与人谐嬉。
鸢飞戾天鱼跃渊，动笔自有风月随。
我欲写时君莫问，君欲问时我不知。
此时此意有此乐，梅山□梅花开时，
为我痛饮而读之。
程丞相生日
郑獬（宋代）

大昴光芒正，荆河气象浑。
始知真相出，遂见本朝尊。
汉地汝阳真，程侯司马孙。
精刚得金气，深厚体乾元。
申甫生周岳，皋夔拱舜轩。
山河归妙算，社稷系昌言。
九鼎群生重，洪炉一气奔。
群雏忌鵰鹗，众草失兰荪。
慷慨提千骑，扶摇下九阍。
秦关春草短，洼水暮云屯。
诗必曹刘敌，兵须卫霍论。
谈馀珠委积，笔落凤腾骞。
秀发烟霞外，丹心金石存。
未归真宰柄，犹倚大师藩。
日月回龙角，星辰会紫垣。
气凌金节润，风入绣旗翻。
歌管倾南真，簪裾拜庆门。
飞黄下天厩，缥酒赐尧樽。
固有神灵护，应知福禄蕃。
蟠桃三结实，未见老云根。
晚春途中
张公庠（宋代）

一年春事又成空，拥鼻微吟半醉中。夹路桃花风雨过，马啼无处避残红。
和岩老
陆佃（宋代）

遭遇何人更得如，同时几许待公车。官清自可看奇字，俸薄犹能写异书。

千里水云藏旧隐，一番雷雨报新除。自怜霄汉华涂稳，鸿雁横飞序尚疏。
金刚随机无尽颂·威仪寂静分第二十九
释印肃（宋代）

陶潜谩皱眉，犹道得归迟。
争似庞居士，心空及第归。
谒伍大夫庙
赵公豫（宋代）

策马昭关道，投鞭吊昔贤。荒庭多鼠雀，古屋饱云烟。

覆楚勋劳浅，强吴智略全。英雄精爽在，瞻拜一凄然。
庚子冬二十八日天意晴和与止上崎同南麓行横
释正觉（宋代）

云麓胜处夙未到，清行兴锐忘崎嶔。
谁无瘦杖少扶力，我与幽崎同赏心。
壑津软缘自宛转，岸树老碧长阴森。
溪西乞火煮茶去，竹里崎家斋磬音。
赠京尹八首
袁燮（宋代）

妙年志气已超然，不肯随群苟目前。
才闰骤为当世用，青云直上蹑天躔。
为隼儿娶妇承程舍人周量惠以雅什赋此奉答并呈芝五震生
王邦畿（明代）

流水桃花大海东，明星灿灿竹灯红。礼仪岂为贫家设，诗句多承贵客工。

稚齿昨朝初及长，壮怀今日已成翁。聪明无事频妆减，不听阳春耳便聋。
送刘大其奇归豫章约予同行不果
王留（明代）

留滞空怜客计穷，舟行未必与君同。
汀芦正密喜新雁，田草将衰愁乱虫。
独夜有怀翻避月，长年无力但需风。
遥知诗句偶成处，多在小村灯火中。
送张器之北上 其二
段成己（金朝）

眯眼风沙去路迷，又携书剑过山西。片心耿耿摧尤壮，六翮翩翩养复齐。

千里会看黄鹄举，一枝休叹彩鸾栖。丈夫自有乘车日，司马桥名不浪题。
次倪梅村见寄韵
蔡槃（宋代）

江湖不恨知心少，只怕相逢雪上头。
万事悠悠双弊屣，百年上上一虚舟。
共斟荷露吟终日，坐挹松风喜近秋。
更好停杯溪上月，不妨为我夜深留。
题槎处卷
王汝玉（明代）

不随星使溯河流，却向荒矶侣白鸥。我本绿蓑江海客，十年空忆在沧洲。
清醇酒颂
黄庭坚（宋代）

清如秋江寒月，风休波静而无云。
醇如春江永日，游丝落花之困人。
借之以涪翁清闲，鉴此杯面渌。
本之以李叟孝友，成此瓮中春。
梨花
李新（宋代）

太真欲泣君王羞，一枝带雨春梢头。
年来乐府不栽种，淡月青烟无处求。
为简上人赋古色轩
王谌（南北朝）

简师得道不参禅，燕坐常居古色轩。
夏禹告功遗迹在，任公垂钓有车存。
海通泉洞深千尺，寺映重岩月一痕。
何日短筇尘外去，瓣香来此叩玄门。
贻宋评事
黄滔（唐代）

河阳城里谢城中，入曳长裾出佩铜。燕国金台无别客，

陶家柳下有清风。数踪篆隶书新得，一灶屯蒙火细红。

时说三吴欲归处，绿波洲渚紫蒲丛。
自居剡源少遇乐岁辛巳之秋山田可拟上熟吾贫
戴表元（宋代）

我居在穷巷，来往无华轩。
辛勤衣食物，出此二亩园。
薤菘郁朝衣，桑拓浮春烟。
以兹乱心曲，智计无他妍。
择胜不在奢，兴至发清言。
相逢樵牧徒，混沌谁愚贤。
和光亭
何耕（宋代）

枯木倚寒岩，三冬无暖气。
达人定汝笑，胸中太泾渭。
不妨声色海，径造佛祖地。
所以亦乐翁，花前时一醉。
梅雨
苏泂（宋代）

江南四月苦风波，细雨天寒柰若何。
梅子之黄如弹子，菘窠其白柰花窠。
赠颍阳知县刘烨著作
魏野（宋代）

门风是相门，积庆岂须论。
祖德书仪在，科名榜帖存。
政声闻牧竖，墨迹见花村。
物论将徵用，多应入谏垣。
卜算子 其一 梅
张元干（宋代）

的皪数枝斜，冰雪萦馀态。烛外尊前满眼春，风味年年在。

老去惜花深，醉里愁多㬠。冷蕊孤芳底处愁，少个人人戴。
和安抚王诚之给事重九日登高诗韵
虞俦（宋代）

眼横秦望接云高，不独诗豪酒亦豪。
岂是过呼韩吏部，未应轻比汉功曹。
尊空北海怀文举，菊绕东篱念老陶。
只恐诏归天尺五，直须秉烛与公遨。
塞上赠王太尉
释宇昭（宋代）

嫖姚立大勋，万里绝妖氛。
马放降来地，雕闲战后云。
月侵孤垒没，烧彻远芜分。
不惯为边客，宵笳懒欲闻。
意难忘 秋闺
毛重芳（清代）

霜叶惊秋，渐庭梧乱落，翠影频收。桂屏香暗锁，羌笛弄深愁。

蛩语切、晚砧幽。凉月印前洲。问夜来、几分寒色，未满衾裯。

盘中玉露轻浮。却和成珠泪、日为君留。纵鱼笺十幅，谁寄海西头。

思撇下，又难休。看雁字横楼。蹴西风、墨痕零乱，空惹凝眸。
霜后纪园中草木十二绝 其九
范成大（宋代）

清霜染柿叶，荒园有佳趣。留连伴岁晚，莫作流红去。
书事
戴复古（宋代）

喜作羊城客，忘为鹤发翁。
问天求酒量，翻海洗诗穷。
已过西南道，适遭东北风。
扁舟载明月，枉作卖油公。
登岱同伊仲平徐梧生榕生兄弟 其四
陈宝琛（清代）

下山如覆棋，要著辄谛玩。双崖孕云松，松态百千换。

对松有危构，山绿尽占断。愔愔御帐坪，悬水受众灌。

崩岩当水冲，抟跃益猛悍。石亭劣容坐，难得雨后看。

五松尚存三，袭封可一粲。
金山寺晚望
郭楷（清代）

朝日照河干，茅屋炊烟起。时有晒蓑人，依稀红树里。
送公表判官解官南归
黄裳（宋代）

污吏物胜志，俗吏势胜义。志义不可胜，势物如脱屣。

古云士大夫，此道既坠地。俯首拾蹴与，仰视忽高致。

仕涂无清风，大望失所寄。志士独怀古，义气已屡喟。

从事彭城公，不求亦不忮。接下断骄简，清慎遣外累。

三载日犹短，六计满物议。荐章何所归，见敬乃虚器。

得丧固有命，失士岂无愧。顾我眼力壮，古貌入青视。

方恨相得晚，笑语未获醉。官满不可留，年华促归计。

雨后云既收，日上春已至。双水势愈活，南注飞不洎。

两山夹长流，稍稍有青意。此景送君何处游，荔枝林下维扁舟。

穷通身外不足念，醉吟可写尘中忧。至诚所与暂睽远，时复一嚏聊相求。
法曲献仙音（席上听琵琶有感）
张炎（宋代）

云隐山晖，树分溪影，未放妆台帘卷。篝密笼香，镜圆窥粉，花深自然寒浅。正人在、银屏底，琵琶半遮面。

语声软。且休弹、玉关愁怨。怕唤起西湖，那时春感。杨柳古湾头，记小怜、隔水曾见。听到无声，谩赢得、情绪难翦。把一襟心事，散入落梅千点。
送宣州丘判官
徐铉（宋代）

宪署游从阻，平台道路赊。喜君驰后乘，于此会仙槎。

缓酌迟飞盖，微吟望绮霞。相迎在春渚，暂别莫咨嗟。
点绛唇
张抡（宋代）

春入山家，杖藜独步登岩岫。野花争秀。弄蕊香盈袖。

对景开怀，花遣双眉皱。春难久。乱红飞后。留得韶光否。
送蒋员外浙东采木还朝
文徵明（明代）

祗命临南服，奏功旋上京。欢声载后车，玉节光前津。

维皇崇出治，肃肃建清庙。郁攸昨肆沴，潭潭付延燎。

皇心轸隆业，起废属司空。抡材匪云易，使君简宸衷。

维兹浙东南，民穷岁仍厄。山空川泽竭，畴堪重兹役。

使君独垂青，勿缓亦勿期。上足俾国用，下恤斯民疲。

民疲不知劳，功成使君去。青山挂离思，白日照行路。

夙驾不容淹，遗惠何能忘。愿君茂远猷，万里永相望。
都门别曾乾义 其一
韩上桂（明代）

行年三十二，所向皆无成。西风吹我行，万籁送悲声。

双剑在匣吹，隐隐作龙鸣。我生本南越，胡为眷上京。

射策阻不进，羁栖欲何营。人生世路上，去住如浮萍。

退者非独拙，进者非独明。夙兴而夜寐，努力副荣名。
洪平斋有官舍见月三首与程杨二公又各次韵中秋日休诸友用韵为戏奔逸绝尘之作未能拟其万一也 其一
方一夔（宋代）

月行十三度，昼夜风轮急。不知谁鞭策，行天出复没。

我欲诉清谁，云路九万级。梯飙空袅袅，月走那可及。

愿言住仙府，露重环佩湿。将从匏瓜摘，复结汉津汲。

相期无情欲，不洒孤眠泣。落杵玄霜寒，出削玉斧涩。

笑我南飞鸟，未办一枝葺。归欤定惊魄，烟雾饱清吸。
题遗山诗
赵翼（清代）

身阅兴亡浩劫空，两朝文献一衰翁。
无官未害餐周粟，有史深愁失楚弓。
行殿幽兰悲夜火，故都乔木泣秋风。
国家不幸诗家幸，赋到沧桑句便工。
龙隐洞
林谷（宋代）

峥嵘头角隐何年，直露灵光在此间。
天下苍生方引领，好施膏雨润人寰。
米尽
郑刚中（宋代）

米贱今年不论钱，雀鼠餍饫人留残。
青蚨不过百枚去，可得明珠一斗还。
共如客寄已淹久，羞涩囊中无可看。
今朝欲写鲁公帖，四顾门外将谁干。
经营薄少置厨舍，呼童告使知艰难。
从今且作淖糜计，杂以山芋供两盘。
嗟予是身亦老矣，造物未置饥与寒。
何当甑炊七寸粳，饭香及处皆同餐。
和顾东桥宪长游天界寺之作
严嵩（明代）

素衣不受市尘侵，虚谷超遥见此心。苔径客吟猿鹤挣，石床僧定薜萝深。

高贤有意依莲社，开士何年建鹫林。更借玉琴酬雅兴，欲凭瑶草寄幽寻。
许子大龙图挽词二首 其一
李纲（宋代）

芬芳登桂籍，烜赫绍家声。持橐恩辉渥，分符政术明。

优优方膴仕，郁郁遽佳城。庭户多兰玉，应无可恨情。
赠羽人何授
赵汝湜（宋代）

秋水为神玉为骨，片云出洞游虚碧。
竚看他年鹤驾归，显彼青天与白日。
清明
黄庭坚（宋代）

佳节清明桃李笑，野田荒冢只生愁。
雷惊天地龙蛇蛰，雨足郊原草木柔。
人乞祭余骄妾妇，士甘焚死不公侯。
贤愚千载知谁是，满眼蓬蒿共一丘。
司徒工开府韩国富公挽辞四首
司马光（宋代）

松漠骄无信，渔阳广聚兵。
移书侮中国，决意背齐盟。
直气轻轺入，英辞左衽惊，
虏归烽火灭，宇县复升平。
浣溪沙（和前韵）
苏轼（宋代）

一梦江湖费五年。归来风物故依然。相逢一醉是前缘。

迁客不应常眊矂，使君为出小婵娟。翠鬟聊著小诗缠。
绿绮
文彦博（宋代）

楚舞休飞鹤，燕歌罢绕梁。高堂横绿绮，上客奏明光。

秋月华池净，春风蕙草香。还邛有辞赋，仙凤正求皇。
咏德诗三首 其三
张翼（两汉）

遥遁播荆衡，杖策憩南郢。遭动透浪迹，遇靖恬夷性。

拊卷从老语，挥纶与庄咏。遐眺独缅想，萧神飙尘正。

时无喜惠偶，绝韵将谁听。习子茂芳标，有欣徽音令。

颖敷陵霜倩，葩熙三春盛。拂翮期宵翔，岂与桑榆竞。

我混不材姿，遗情忘雕映。虽非峄阳椅，聊以翮泗磬。
李师儒上舍稽古堂
杨万里（宋代）

青枫金刹依然在，黄石圮桥元不改。
只有謪仙稽古堂，兵烧水毁草树荒。
二大夫家有孙子，去珠复还堂再起。
朱薨碧瓦拂金波，牙签玉轴柱银河。
山鬼吹灯听夜诵，秋免献颖供晨哦。
向来二李名父子，今来二李佳兄弟。
鶺鴒双去集上林，李家大夫看二二。
小出塞曲
陆游（宋代）

全师出雁塞，百战运龙韬。
金络洮州马，珠装夏国刀。
度沙风破肉，攻垒雪平壕。
明日受降处，甲齐熊耳高。
颂古五十七首
释道昌（宋代）

赵州自作自受，南泉外头相救。
直饶数目分明，也是私路上走。
由朝天岩东行磴道曲折山腰为扶啸台遂登屏风岩巅坐玉皇阁眺西江
戴文灯（清代）

幸得驻曦轩，复此穷元化。诸峰相犄角，一雄独称霸。

攀林宿鸟惊，引蔓藏蛇怕。峰颓欲碍行，径窄才容跨。

夤缘入深壁，撑空得广榭。八九丈欹侧，万千象吞泻。

山果剥猿猱，林花集兰麝。沾衣空翠润，过涧飞泉射。

俯际苍雾濛，仰觑青天罅。尽涤俗士襟，言登招提舍。

极目海云微，匝岸风樯卸。万顷碧流澄，一线银潮砑。

峰峦分向背，原隰错耕稼。人稀午钟静，幡动石坛亚。

茶烟画漏移，清籁松阴乍。若为挈偏提，花茵聊可藉。
寄陈次颜
陈宓（宋代）

萧条几载寓泉南，盂饭盘蔬味自甘。
卓志每求颜氏乐，清风能自蹠徒贪。
□而好施人难及，老不忘书我所惭。
鼓瑟求齐虽未巧，会看宵梦到晴岚。
雨后复旱呼海嵎山龙浃旬复大霔 其一
释居简（宋代）

龟田似大横，刚燥不容耕。秧瘦无新思，舟胶阻去程。

溽思梅雨后，寒厌麦秋晴。旱魃方为虐，无容顷刻生。
送熊思诚司理之比部二首
秦镐（明代）

驱车临上蔡，侵晨出北门。
历服肇今日，涣漫新皇恩。
图物每易贡，山非所珍。
嗟彼戚宦裔，震电相依因。
龙蛇若幽絷，狐狸啼城瑽。
流星不离昴，咄咄愁谁伸。
兹行会籥动，解脱今其辰。
送陈握卿秋闱
薛邦扬（清代）

三凤联飞出海东，劈开云路直摩空。纷披五采文章烂，横扫千军气势雄。

玉笋班名驰北阙，金花帖字捷南宫。程途此去浑无限，买得轻帆扇好风。
题陈宏画太真上马图
程敦厚（宋代）

阿环百巧专恩宠，自是三郎騃不知。
上马未应乏无力，要回一顾特迟迟。
送洪侍御二首
刘克庄（宋代）

几回南向望蒲轮，闻引而西忽改辕。
小毖上求助初政，大招公起入修门。
鳞无婴者宁非谄，膳有鬈如不必言。
膜外浮荣均臭腐，本来面目要常存。
日来欢息顿减幸秋雨既足中秋定晴预约南坡小
虞俦（宋代）

酒熟床头已圣清，吟诗窗下莫悲鸣。
故人明月从来共，今岁中秋定好晴。
雨脚已随荷盖尽，风头还逐桂花生。
试谋一笑君须会，谁道尊前笑不成。
兵后登大内芙蓉阁宫人梳洗处
汪元量（宋代）

粲粲芙蓉阁，我登双眼明。
手拊沈香阑，美人已东征。
美人未去时，朝理绿云鬟，
暮吹紫鸾笙。美人既去时，
阁下麋鹿走，阁上鸱枭鸣。
江山咫尺生烟雾，万年枝上悲风生。
空有遗钿碎珥狼籍堆玉案，空有金宝炬错落悬珠楹。
杨柳兮青青，芙蓉兮冥冥。
美人不见空泪零，锦梁双燕来又去，
夜夜蟾蜍窥玉屏。
次韵吴雅翁秋怀四首
黎廷瑞（宋代）

蟋蟀鸣空阶，亹亹昏达曙。
感此不成眠，推枕觅长句。
物情欣得不，我乃独不遇。
悠悠经世心，岁晚付农圃。
长歌豳七月，掩卷泪如雨。
微虫亦见录，老我吟谩苦。
周公不可梦，哀哉弗如汝。
慈姥矶下
梅尧臣（宋代）

芦汀泱漭外，露敛见孤嶂。
行舟每出观，渐近已殊状。
傍来认饮每，正去忽侧盎。
水壑阴若舂，野鸟时与相。
且待风色回，出口始浩荡。
偈颂一百六十九首 其一○四
释智朋（宋代）

三转法轮于大千，其轮本来常清净。平江出灯道地，诸人尽知灯明。

如来在诸人眼里耳里，转如是轮。
辛丑长至后九日其夕大风
张炜（宋代）

朝家祷琼瑞，天忽赐雄风。
静听耳轰鼓，冻眠身屈弓。
把茅吹卷后，矮柱兀摇中。
拶晓怪威息，太阳升海东。
閒咏
姜特立（宋代）

坐叨厚廪饮醇醪，不挟文书不坐曹。
检校园花为日课，裒寻诗昔计年劳。
仍将书册供慵卧，时唤杯盘佐老饕。
感激大恩何以报，唯祈圣寿等天高。
宿幽栖寺赠海天上人
皇甫汸（明代）

投迹空山夜，皈心此问禅。锡飞辞岳后，杯弃渡江年。

花落仙岩近，松深净榻悬。融师双树下，见尔一灯传。
观海
郭异（宋代）

汹汹澜无际，滔滔势欲东。百川容莫量，三岛杳难穷。

天淡祠堂古，云低客路通。暂来回首懒，归辔逐西风。
题汪水云诗卷十一首
刘师复（宋代）

杖藜引客入渔家，尽敞蓬窗作供茶。
三面阑干诗思阔，湖光千顷浸荷花。
秋雨叹十解
杨万里（宋代）

厌听点滴井边桐，起看空蒙一望中。
横著东山三十里，真珠帘外翠屏风。
乙卯都门杂感 其五
唐烜（清代）

不觉光阴换，经春又及秋。薰风雏燕喜，凉雨晚蝉愁。

物理皆如此，人生当自谋。荣枯千载事，吾道岂蜉蝣。
梅
张耒（宋代）

覆釜湖边雪压尘，数枝林外已先春。
尽将七泽清霜气，洗出姑山绰约身。
漳浦黄忠烈公夫人蔡氏写生画卷诗十首 其十
全祖望（清代）

三皇之世，四时皆春。手握皇极，以运元神。挽季以来，漓而不淳。

玉树凋伤，满目荆榛。汲汲石翁，弥缝使淳。元会运世，洞玑所甄。

阿谁连枝，阳九不焚。两族并芳，曰惟夫人。
山园杂赋
陆游（宋代）

芳荃真妙士，霜菊亦奇才。
邂逅心生敬，殷懃手自培。
扶持新长桂，护惜欲残梅。
此意何人解，颓然付酒杯。
游龙目井感赋百韵
陈肇兴（清代）

夙披县图经，龙目称幽奇。抱此一十年，欲见更无期。

甲寅春三月，往教海之涯。因与龙目近，遂起观泉思。

携筇招野叟，道我与前驰。靡靡踰阡陌，数里无烟炊。

榛𣙷积碎瓦，颓垣压茅茨。十室无一存，存者唯石基。

彳亍到井陉，萧瑟尤堪悲。两目复何有，一水空清漪。

菪菪涧中石，毵毵井中菭。草花黄白色，不辨薋菉葹。

维时日亭午，我行颇倦疲。披襟席地坐，对叟发长噫：我昔按图经，龙目不似兹。

得毋人好事，好景凭意摛。野叟闻之泣，抆泪煎致辞：伊昔称乐土，俯仰皆有资。

所赖贤父母，宽猛政并施。夜眠少闭户，年凶不啼饥。

堂堂杨明公，版筑相地宜。城建三十载，黎庶无猜疑。

漳、泉若家室，出入相怡怡。鸡黍罗盘错，醇醪满缶卮。

腊蜡常酬酢，秋冬有馈遗。尔时双龙目，夹井大如箕。

泠泠喷其下，清冽甘如饴。前面栽修竹，后面植芳篱。

十步一屋，五步一茅篱。禽鸟鸣春夏，花果色参差。

种种好光景，顾盼解人颐。嗣后太平日，文武多恬熙。

黠吏若狨鬼，健役如虎𤠞。道逢剽劫贼，摇手谢不知。

肩舆下蔀屋，凛凛生威仪。从行六七人，沿路索朱提。

更诱愚顽辈，鹬蚌互相持。就中亨渔利，生死两瑕疵。

死者卧沙砾，生者受鞭箠。黔娄杀黎首，倚顿遭羁縻。

一纸县官帖，十户中人资。因之升平民，渐渐相凌欺。

或以众暴寡，弱肉强食之；或以贫虐富，攘夺耕田牺。

以此积习久，气类判蚩蚩。一人搆其衅，千百持械随。

甥舅为仇敌，乡里相烂糜。村庄纵燎火，田园罢耘耔。

所争非城野，杀人以为嬉。遗祸及泉石，阿护身不支。

健儿持刀来，佥谓龙在斯。长绳曳之走，斫碎如蛤蜊。

迩来又十载，人情更险巘。得失起鸡虫，杀戮到妻儿。

发冢抛骸骨，剖腹吞心脾。浮云淡白日，十里无人窥。

去岁东螺人，沟洫角雄雌。风波平地起，□炮声如䢮。

逃遁或不及，怯命饱豾貙。而我六旬叟，奔走筋力羸。

亦复携童孙，驰骋效騧骊。衣服置畛隰，农具去路岐。

仓卒离乡井，狼狈依山陲。渴饮涧中水，饥餐山上葵。

隆冬寒气裂，妻子服绤絺。中夜仰天卧，飒飒悲风吹。

起视故闾里，暧暧见竿旗。凉月照荒野，白骨何累累。

今春干戈息，花草无芳蕤。归来见空壁，膏血犹淋漓。

房屋既荡尽，竹木无条枝。冽彼山下泉，沙淤塞流澌。

荷锸一为凿，涓滴始涟洏。君今睹灰烬，慎勿古人嗤。

古人原不诈，先生来则迟。我听此言罢，呜咽泪双垂。

昔闻汉成帝，北宫流漫弥；又闻郁林郡，涸泽兆癃罢。

由来古灵井，气数关盛衰。此井岂其然，零落人所为。

台阳古荒服，沧桑无定时。自入版图后，二百年有奇。

五方错杂处，王化所难治。太守自廉洁，县令自仁慈。

哀哀尔漳、泉，灾害实自贻。东家持戈挺，西家列矛鍦。

尔燬我田屋，我夺尔膏脂。均之一自杀，相去不毫釐。

我愿尔父兄，子弟戒循规；更愿尔乡党，仁义相切偲。

乾坤有剥复，日月有盈亏。苟能推心腹，四海皆埙籯。

百岁永无患，福禄天尔绥。何必愤失所，喋喋相謷訾。

我志托山水，我心念疮痍。先忧而后乐，此语本吾师。

区区一井间，何足系安危！所嗟填壑者，十稔两流离。

悲悯恐无益，慷慨发歌诗。寄语采风者，陈之贤有司。
相国赵公命馆人除舍授餐以待余适产二雏未及趋赴先此寄怀二首 其二
胡应麟（明代）

长铗归来叹夜眠，黄金台色正苍然。高悬一榻平津上，骤启千门碣石前。

风雨未教淩白苧，乾坤何意问朱弦。无劳大厦歌寒素，柱石明堂四海传。
比在阜城寺中韵所得语还里任伯首和之因并录传冀有相广者 其四
王安中（宋代）

炎曦正流金，凉风在何许。障袂日中来，逃暑真得暑。

晶莹玉壶冰，终不落尘土。
武元直画乔君章莲峰小隐图
赵秉文（金朝）

武君非画师，胜槩饱胸臆。太华五千仞，驱写入盈尺。

飞泉峰顶五，落我松下石。清风忽吹散，琴上溅馀滴。

呼儿急写之，指下淋漓湿。未知责子翁，颇复有此适。

何时图中人，真作林下客。青山不违人，但恐富贵逼。

勇退良独难，此愿谁能必。向五燕赵閒，逆旅拜真逸。

儿时弄琴者，天涯老相识。俛仰四十年，父子埋双璧。

卷中题诗人，十九已仙籍。年光飞鸟过，纸上但陈迹。

对此还自伤，何事为物役。还丹日月迟，白首光阴疾。

文章真小技，身外皆长物。拂衣归去五，莲峰入心碧。
八声甘州·放船杨柳下
陈允平（宋代）

放船杨柳下，听鸣蝉、薰风小新堤。正烟葓露蓼，飞尘酿玉，第五桥西。遥认青罗盖底，宫女夜游池。谁在鸳鸯浦，独棹玻璃。一片天机云锦，见凌波碧翠，照日胭脂。是西湖西子，晴抹雨妆时。便相将无情秋思，向菰蒲深处落红衣。醺醺里，半篙香梦，月转星移。
长江潦水诗赓吴伯宗韵
朱元璋（明代）

炎蒸和气淳，化水亦无浑。飞峡飞轻雪，湍山润厚坤。

蛰蛟从此飞，浮鹭亦斯奔。旋转如深井，轰流泻巨盆。

连云龙气跃，振木虎情蹲。浩荡瀰千树，鸿濛印万村。

影摇咸浪合，光射集云屯。尾尾穿波鲤，扬扬透雾鲲。

透迤洪海口，委曲大龙门。瀚漫无知己，汪洋实的存。

沛然清宇宙，廓尔岂晨昏。汨汨凉隆暑，人间潦水尊。
怀王美
陆游（宋代）

理发侵霜白，酡颜借酒红。
故人千里别，何日一樽同！魂梦徒劳蝶，音书不见鸿。
抱琴虽有意，无语倚西风。
王官谷十咏 其二 贻溪
俞充（宋代）

濯缨溪流上，清心共澄澈。人存鱼自跃，人亡鱼亦竭。

此意虽冥冥，可与仁者说。遣音竞谁继，十里闲风月。
庆上人以再闻诵新作突过黄初诗为韵作十诗见寄次韵酬之 其十
李彭（宋代）

札札寒女机，织素工流黄。何如风尘外，翠袖倚修篁。

幽居渺天末，肯傍霍卫墙。饔人解鼋处，谁能染指尝。
望瀑布亦用李韵
邵宝（明代）

昔闻地中山，今见天上水。对日生虚明，光照数百里。

声将助雷行，势欲随云起。矫矫白玉龙，人立烟霞里。

飞流何其雄，不受神禹功。净洗下界浊，无言归太空。

精灵忽旁射，秀色溢厓壁。动荡元化机，落星不为石。

观水复观山，万古心自閒。愿借一泓清，鉴我尘外颜。

布邪可剪裁，衣被尽世间。
谒仰山寺
赵蕃（宋代）

欲知正直不余欺，请祷应闻韩退之。
旱昔不灾今病雨，我虽非职敢陈诗。
缘识
宋太宗（宋代）

妙道藏真世莫臧，勿言圣事似寻常。
眼前不见非常境，别有三天照十方。
七夕寄内
查奕照（清代）

低头思昨岁，此夕正停机。客梦疏砧远，乡心落月飞。

江空回雁字，风急卸林衣。合被痴牛笑，年来计更非。
和王适新葺小室
苏辙（宋代）

向日堂东一室存，竹为窗壁席为门。
心如白月光长照，气结丹砂体自温。
饭软莫嫌红米贱，酒香故取泼醅浑。
他年一笑同谁说，伴我三年江上村。
谢张廷老司理录示山居诗
陆游（宋代）

憔悴经年客瘴乡，把君诗卷意差强。
古人三语犹嗟赏，况是珠玑满锦囊！
过春申君黄歇冢上二首 其二
季蓉（明代）

灵醁周遭浸酒星，丰碑长伴草痕青。一丘寂寞沉沉卧，疑是先生醉未醒。
蓦山溪 元夕
陈东（宋代）

半生羁旅，几度经元夜。长是竞虚名，把良宵、等闲弃舍。

去年元夜，道得□身闲，依旧是，客长安，寂寞孤眠者。

今年元夜。也则非乡社。却有人□约，携手□、灯前月下。

那知风雨，此事又参差，成怨恨，独凄惶，清泪潸然洒。
行道持数珠观音赞
释普宁（宋代）

从闻思修，入三摩地。
八万行门，一十九类。
寻声救苦越尘沙，一串数珠数不已。
汉苑行 其一
毛奇龄（清代）

彩燕初翻百子池，宫花齐发万年枝。但知上苑寒归早，不道人间春到迟。
句
卞震（宋代）

诗债到春无处避，离愁因醉暂时无。
病中谢亲友四首 其一
俞德邻（宋代）

昔年居穷巷，门多长者辙。一病逾十旬，意可雀罗设。

往来问死逾，多谢迹不绝。贩夫逢仆隶，慰问犹切切。

嗟我何人斯，才薄德又劣。何以报诸公，寸心常激烈。
次韵端叔题余所藏山谷茶诗尾
周紫芝（宋代）

翰林门生两苍璧，似是天人人不识。学得黄初五字诗，不作人间万钱食。

晚向江头看药栏，花前一笑聊开颜。自言千载司玉局，尚记桥山分省宿。

今朝玉乳打团龙，昨夜新诗刻红烛。我识风流李元礼，人物流中有泾渭。

平生漫刺不浪持，晚得龙门略相似。诗成袖手初相羊，便识从来锦作肠。

梦回却诵矞云句，彷佛官焙闻馀香。从今下客牛马走，问字不妨时载酒。
武夷大小廪石
陈梦庚（宋代）

白石青霞为岁计，佳殽旨酒出仙壶。侵天有廪无支遣，岁恶还能赈贷无。
题墨萱
孙华孙（元代）

慈亲畴昔倚门时，曾记忘忧慰别离。
孤子恨无怀橘日，十年肠断树萱诗。
长庆寺遇常州阮秀才
许浑（唐代）

高阁晴轩对一峰，毗陵书客此相逢。晚收红叶题诗遍，

秋待黄相酿酒浓。山馆日斜喧鸟雀，石潭波动戏鱼龙。

上方有路应知处，疏磬寒蝉树几重。
和叔夏水仙时见於宣卿坐上叔夏折一枝以归八
胡寅（宋代）

叶是青霞剪作衣，花如静女不争时。
岂应更浥蔷薇露，撩得窥园不下帷。
李广 其二
王十朋（宋代）

陇右英豪真有种，将军才气更无双。功高不得封侯赏，祇为当时杀已降。
禅悦二首·其一
张问陶（清代）

蒲团清坐道心长，消受莲花自在香。
八万四千门路别，谁知方寸即西方。
送韩渎殿院出守岳阳
范仲淹（宋代）

仕宦自飘然，君恩岂欲偏。
才归剑门道，忽上洞庭船。
坠絮伤春目，春涛废夜眠。
岳阳楼上月，清赏浩无边。
再送贾明叔侍御
郭祥正（宋代）

宣城重见谢玄晖，只恐斯民不久依。为报圣朝容谏诤，南床虚位待公归。
竹溪为旌城汪伯溱赋
程介（宋代）

先生溪上种修竹，呼吸溪光餐竹绿。
自应不同此君医，冰雪之胸元不俗。
我欲相从竹溪中，已办青蓑黄篾篷。
卧听肃肃摇清风，一洗满怀尘土空。
只愁一夕风雷起，变化飞龙葛陂水。
凌云去去固无心，莫忘溪头舞烟雨。
向开叔借陈公诗卷以诗奉寄且易乙藁 其二
周紫芝（宋代）

平生不识陈惊坐，传得新诗喜失床。闻道明珠犹满眼，烦君为我一倾囊。
晚泊有感
释函是（明代）

布帆忽忆十年前，独树临江晚泊船。戍角凄凉林外垒，渔灯黯淡渡头烟。

行尘扰扰人非昔，流水涓涓夜稳眠。世事总如寒浦雁，飞来飞去暮云天。
寄南中友人
张乔（唐代）

相梦如相见，相思去后频。旧时行处断，华发别来新。

浪动三湘月，烟藏五岭春。又无归北客，书札寄何人。
归自金陵宿白土
唐顺之（明代）

长路缁尘欲上衣，暂投客馆亦如归。不因野老来争席，岂解山人□息机。
星浦大和旅馆赋盆花
郑孝胥（清代）

南妆尚未丽，北宇饶丁香。玉簪独幽艳，兼彼二者长。

此花小于簪，才可喻钗梁。皭然天下白，间色谁能当？

岂可无嘉名，名之曰夜光。聊以比夜合，双璧堪辈行。

玉气如白虹，意奇语非常。礼经极能事，物色收众芳。
陈节秀才失目赠之兼简卓罗源
许景衡（宋代）

何事诗翁遽失明，朋游相对泪纵横。祇应药石犹能疗，肯与风光便隔生。

老去篇章方得意，春归梅柳最关情。风流密令云孙在，雪唱何妨屡寄声。
平昔于王褒赠周处士八绝中喜诵其龙尾禅室一
晁说之（宋代）

山头百尺井，有径看如失。
唯有参横时，山人起自汲。
过泗州推官王永年致仕还乡王年四十而致仕士大夫所少也
张耒（宋代）

为忆田园便拂衣，休官退勇似君稀。尘埃摆脱青衫去，闾里惊嗟白发稀。

南亩稻粱仍岁熟，旧山芝朮入秋肥。百年从此皆閒日，寄语人间浪是非。
初夏即事一首谢俞德远惠茶
洪咨夔（宋代）

病眼昏花懒读书，闭门恬养冉溪愚。
一帘草色蛤呼伴，四壁树阴鸡护雏。
已是归来何用引，本无太极不须图。
小团自汲新泉试，凉满松风石铫炉。
思径山
王洋（宋代）

汲引凡躯驾海鳌，恢张奇壮自仟曹。
九龙献宅金园贵，四众添花宝范高。
身住四禅观梦境，眼收万象比秋毫。
经行会遇登临处，勉策筋骸莫欢劳。
柳
崔橹（唐代）

风慢日迟迟，拖烟拂水时。惹将千万恨，系在短长枝。

骨软张郎瘦，腰轻楚女饥。故园归未得，多少断肠思。
豆叶黄
吕渭老（宋代）

林花著雨褪胭脂。叶底双桃结子迟。对镜凭郎略皱眉。笑微微。燕子羞人必懒归。
喜韩少府见访
胡令能（唐代）

忽闻梅福来相访，笑着荷衣出草堂。
儿童不惯见车马，走入芦花深处藏。
庚寅二月朔积雪初霁过和山见雪深堂瑞香盛
艾性夫（元代）

烟雨庭前锦繖张，一般穠郁雪深堂。
偶扶晴日孤筇出，连挹春风两屋香。
供佛省烧苍柏子，薰书不藉绿芸囊。
冰霜尽厄芳心在，自与梅花是雁行。
九日山送客次赵循州韵
赵崇皦（宋代）

苍松藏野寺，山以隐君灵。
挽仰千年事，孤高九日亭。
抗尘头渐白，吊古眼犹青。
有客耽幽讨，吟情起鹤汀。
题佛刹
释宗印（宋代）

七十劳生西复东，乡关在望念飘蓬。
大辽半岁九分尽，全晋一年千里空。
周召已亡无善政，蔡童虽死有余风。
华阴乞食商山去，岩谷幽寻四老翁。
寄生草
邱圆（清代）

漫揾英雄泪，相离处士家。谢慈悲，剃度在莲台下。

没缘法，转眼分离乍。赤条条，来去无牵挂。那里讨，烟蓑雨笠卷单行？

一任俺芒鞋破钵随缘化！
出游
陆游（宋代）

举世谁能伴我闲，出游随处一开颜。
系船扛鼎将军庙，秣蹇流觞内史山。
小市况经摇落後，高城回望莽苍间。
归来灯火湖塘晚，指点柴门未上关。
石洞书院
叶适（宋代）

好泉好石入君庐，雾锁云封地敢居。
若挹风光当豪馔，岂同经史作寒菹。
庭中蓍老易无过，畹内兰滋诗有余。
只此尽知贤圣乐，世閒青紫亦空虚。
早春山行
郑莼（宋代）

山舍雨馀好，溪深万竹齐。客同春日出，鸟向谷风啼。

澹泊云无着，崎岖路欲迷。由来能力疾，归踏夕阳低。
题请息斋六言
范成大（宋代）

多谢纷纷云雨，相忘渺渺江湖。
坐隅但忌占鵩，屋上何烦誉乌？
登卢氏台
温庭筠（唐代）

胜地当通邑，前山有故居。台高秋尽出，林断野无馀。

白露鸣蛩急，晴天度雁疏。由来放怀地，非独在吾庐。
读《汉书》作
刘知几（唐代）

汉王有天下，欻起布衣中。奋飞出草泽，啸咤驭群雄。

淮阴既附凤，黥彭亦攀龙。一朝逢运会，南面皆王公。

鱼得自忘筌，鸟尽必藏弓。咄嗟罹鼎俎，赤族无遗踪。

智哉张子房，处世独为工。功成薄受赏，高举追赤松。

知止信无辱，身安道亦隆。悠悠千载后，击抃仰遗风。
安抚状元内翰还朝复命再获候迎先附短章以代
夏竦（宋代）

两朝西掖旧词臣，檗苦冰寒四十春。
霜雪满头尘满袖，自惭重见玉堂人。
印印诗
喻良能（宋代）

印印秀而好，明眸冰雪肤。
逢人赏岐嶷，问字识之无。
若有万金药，真成千里驹。
空花今已矣，晬日一长吁。
金缕曲 初夏
朱彝尊（清代）

谁在纱窗语？是梁间双燕多愁，惜春归去。早有田田青荷叶，占断板桥西路。

听半部新添蛙鼓。小白蔫红都不见，但愔愔门巷吹香絮。

绿阴重，已如许！

花源岂是重来误？尚依然倚杏雕栏，笑桃朱户。隔院鞦韆看尽坼，过了几番疏雨。

知永日簸钱何处？午梦初回人定倦，料无心肯到閒庭宇。

空搔首，独延伫。
逍遥游
庄周（先秦）

北冥有鱼，其名为鲲。鲲之大，不知其几千里也；化而为鸟，其名为鹏。鹏之背，不知其几千里也；怒而飞，其翼若垂天之云。是鸟也，海运则将徙于南冥。南冥者，天池也。《齐谐》者，志怪者也。《谐》之言曰：“鹏之徙于南冥也，水击三千里，抟扶摇而上者九万里，去以六月息者也。”野马也，尘埃也，生物之以息相吹也。天之苍苍，其正色邪？其远而无所至极邪？其视下也，亦若是则已矣。且夫水之积也不厚，则其负大舟也无力。覆杯水于坳堂之上，则芥为之舟；置杯焉则胶，水浅而舟大也。风之积也不厚，则其负大翼也无力。故九万里，则风斯在下矣，而后乃今培风；背负青天，而莫之夭阏者，而后乃今将图南。蜩与学鸠笑之曰：“我决起而飞，抢榆枋而止，时则不至，而控于地而已矣，奚以之九万里而南为？”适莽苍者，三餐而反，腹犹果然；适百里者，宿舂粮；适千里者，三月聚粮。之二虫又何知！小知不及大知，小年不及大年。奚以知其然也？朝菌不知晦朔，蟪蛄不知春秋，此小年也。楚之南有冥灵者，以五百岁为春，五百岁为秋；上古有大椿者，以八千岁为春，八千岁为秋。此大年也。而彭祖乃今以久特闻，众人匹之，不亦悲乎？

汤之问棘也是已：“穷发之北，有冥海者，天池也。有鱼焉，其广数千里，未有知其修者，其名为鲲。有鸟焉，其名为鹏，背若泰山，翼若垂天之云；抟扶摇羊角而上者九万里，绝云气，负青天，然后图南，且适南冥也。斥鷃笑之曰：‘彼且奚适也？我腾跃而上，不过数仞而下，翱翔蓬蒿之间，此亦飞之至也。而彼且奚适也？’”此小大之辩也。

故夫知效一官、行比一乡、德合一君、而征一国者，其自视也，亦若此矣。而宋荣子犹然笑之。且举世誉之而不加劝，举世非之而不加沮，定乎内外之分，辩乎荣辱之境，斯已矣。彼其于世，未数数然也。虽然，犹有未树也。夫列子御风而行，泠然善也，旬有五日而后反。彼于致福者，未数数然也。此虽免乎行，犹有所待者也。若夫乘天地之正，而御六气之辩，以游无穷者，彼且恶乎待哉？故曰：至人无己，神人无功，圣人无名。

尧让天下于许由，曰：“日月出矣，而爝火不息；其于光也，不亦难乎？时雨降矣，而犹浸灌；其于泽也，不亦劳乎？夫子立而天下治，而我犹尸之；吾自视缺然，请致天下。”许由曰：“子治天下，天下既已治也；而我犹代子，吾将为名乎？名者，实之宾也；吾将为宾乎？鹪鹩巢于深林，不过一枝；偃鼠饮河，不过满腹。归休乎君，予无所用天下为！庖人虽不治庖，尸祝不越樽俎而代之矣！”

肩吾问于连叔曰：“吾闻言于接舆，大而无当，往而不反。吾惊怖其言。犹河汉而无极也；大有径庭，不近人情焉。”连叔曰：“其言谓何哉？”曰：“藐姑射之山，有神人居焉。肌肤若冰雪，淖约若处子，不食五谷，吸风饮露，乘云气，御飞龙，而游乎四海之外；其神凝，使物不疵疠而年谷熟。吾以是狂而不信也。”连叔曰：“然。瞽者无以与乎文章之观，聋者无以与乎钟鼓之声。岂唯形骸有聋盲哉？夫知亦有之！是其言也，犹时女也。之人也，之德也，将旁礴万物以为一，世蕲乎乱，孰弊弊焉以天下为事！之人也，物莫之伤：大浸稽天而不溺，大旱金石流，土山焦而不热。是其尘垢秕糠将犹陶铸尧舜者也，孰肯以物为事？”宋人资章甫而适诸越，越人断发文身，无所用之。尧治天下之民，平海内之政，往见四子藐姑射之山，汾水之阳，窅然丧其天下焉。

惠子谓庄子曰：“魏王贻我大瓠之种，我树之成，而实五石。以盛水浆，其坚不能自举也。剖之以为瓢，则瓠落无所容。非不呺然大也，吾为其无用而掊之。”庄子曰：“夫子固拙于用大矣。宋人有善为不皲手之药者，世世以洴澼絖为事。客闻之，请买其方百金。聚族而谋曰：‘我世世为洴澼絖，不过数金，今一朝而鬻技百金，请与之。’客得之，以说吴王。越有难，吴王使之将，冬，与越人水战，大败越人。裂地而封之。能不皲手一也，或以封，或不免于洴澼絖，则所用之异也。今子有五石之瓠，何不虑以为大樽，而浮乎江湖，而忧其瓠落无所容？则夫子犹有蓬之心也夫！”

惠子谓庄子曰：“吾有大树，人谓之樗。其大本拥肿而不中绳墨，其小枝卷曲而不中规矩，立之途，匠者不顾。今子之言大而无用，众所同去也。”庄子曰：“子独不见狸狌乎？卑身而伏，以候敖者；东西跳梁，不辟高下；中于机辟，死于罔罟。今夫斄牛，其大若垂天之云。此能为大矣，而不能执鼠。今子有大树，患其无用，何不树之于无何有之乡，广莫之野，彷徨乎无为其侧，逍遥乎寝卧其下。不夭斤斧，物无害者，无所可用，安所困苦哉！”
中春林下偶作
齐己（唐代）

净境无人可共携，闲眠未起日光低。浮生莫把还丹续，

万事须将至理齐。花在月明蝴蝶梦，雨馀山绿杜鹃啼。

何能向外求攀折，岩桂枝条拂石梯。
弈喻
钱大昕（清代）

予观弈于友人所，一客数败，嗤其失算，辄欲易置之，以为不逮己也。顷之，客请与予对局，予颇易之。甫下数子，客已得先手。局将半，予思益苦，而客之智尚有余。竟局数之，客胜予十三子，予赧甚，不能出一言。后有招予观弈者，终日默坐而已。

今之学者，读古人书，多訾古人之失；与今人居，亦乐称人失。人固不能无失，然试易地以处，平心而度之，吾果无一失乎？吾能知人之失而不能见吾之失，吾能指人之小失而不能见吾之大失。吾求吾失且不暇，何暇论人哉！

弈之优劣有定也，一着之失，人皆见之，虽护前者不能讳也。理之所在，各是其所是，各非其所非，世无孔子，谁能定是非之真？然则人之失者未必非得也，吾之无失者未必非大失也，而彼此相嗤无有已时，曾观弈者之不若已！。
东畿舟居阻雪怀寄二三知旧三首之一
贺铸（宋代）

舟路江淮永，岁寒冰雪深。
戍期良敦迫，王畿方滞淫。
疲筋苦跧卧，行药长川阴。
云物接平陆，不见西飞禽。
风从城阙来，如闻钟漏音。
昕霁更东迈，区区子牟心。
遍题朱惟四增置诸胜十二首 其二 水帘台
邓云霄（明代）

飞泉百道寒苍壁，雨过残雷隐隐闻。一幅珠帘长不卷，仙人石室正眠云。
赠詹常卿与其弟仲发两茂才 其二
王世贞（明代）

水到休阳分外清，乔髦二子早知名。争先出匣龙渊色，容易交他乐令评。
渔家傲·云外宾鸿声渐杳
许有孚（元代）

云外宾鸿声渐杳。羁人听罢如尝蓼。我对清尊时复倒。风露早。黄鸡果是能催晓。莲褪残红凉乍到。水天一色供游眺。短笛悲秋知音少。吹别调。新翻商意渔家傲。
望汉月
柳永（宋代）

明月明月明月。争奈乍圆还缺。恰如年少洞房人，暂欢会
、依前离别。
小楼凭槛处，正是去年时节。千里清光又依旧，奈夜永、
厌厌人绝。
顾道士亡，弟子奉束帛乞铭于袭美，因赋戏赠
陆龟蒙（唐代）

童初真府召为郎，君与抽毫刻便房。亦谓神仙同许郭，

不妨才力似班扬。比于黄绢词尤妙，酬以霜缣价未当。

唯我有文无卖处，笔锋销尽墨池荒。
次韵顾子美提举许雪中见过之作
李纲（宋代）

残腊苦寒情味恶，万里风云欣雪作。夜积端愁坤轴倾，晓望却惊天界扩。

玉龙鳞甲卧群山，水海波澜凝巨壑。谢家儿女自多才，笑咏飞花度罗幕。

金炉未觉兽炭温，锦帐犹讶貂裘薄。书生饥甚况复寒，坐听朱弦折临狱。

松孤竹老念山林，甲冷戈寒悯沙漠。岂思龙尾贺千官，且叠琴心舞双鹤。

瑶林玉树粲回环，勿谓轩庭全冷落。拥门但作袁安卧，命驾谁思子猷乐。

溪山如画真自知，金玉满堂端不博。烦公携具款我门，注目遥空登晚阁。

冻吟犹作号寒声，此病欲医那有药。公家故自富香醪，我亦安能辞巨杓。

醉看万事雪销凝，妙观圆成不须学。
梁溪秋泛 其一
秦臻（清代）

疏疏水柳蘸轻波，新霁江村晒短蓑。红蓼花稀蘋叶老，寒塘犹唱《采菱歌》。
榆林去任有志未逮怀昔
杨卓林（清代）

嗷嗷鸿雁北山多，万户萧森待抚摩。吾道江河愁日下，世途沧抚起风波。

萑苻竟塞黄沙路，琴瑟谁赓白雪歌。可叹残黎终未苏，回思时势两蹉跎。
僧问四宾主因而有颂颂之 其六
释重显（宋代）

主中之宾，温故知新。互换相照，师子嚬呻。
法堂
白元鉴（唐代）

高踪遗可继，虚室即流尘。越国曾封邑，蓬莱早会真。

馀风生户牖，残影照江滨。化鹤年犹远，空悲云水亲。
善继堂为周公弼作
曹义（明代）

闻说濂溪孙子贤，家风独守一青毡。翠深窗外当时草，红绽池边旧日莲。

教子不忘庭下训，躬耕肯废垄头田。轩居善继题华扁，嗣世箕裘几百年。
赐也
王安石（宋代）

赐也能言未识真，误将心许汉阴人。
桔槔俯仰妨何事，抱瓮区区老此身。
乙未人日饮范君子和酒酣赋诗呈座上诸君
段克己（宋代）

正月七日春欲动，拂面东风力尚微。且贪席上宾朋乐，未觉平尚事业非。

青山绿水俱可隐，白发苍颜胡不归。会须高揖浮邱袂，千仞冈头一振衣。
郊祀庆成诗
程珌（宋代）

牙签犹未进，玉冕已先须。
峻级飞平步，端圭却掖扶。
祥光匝霄极，和气滃天区。
福饮烟升已，傧神霭瑞符。
吴越王庙
王十朋（宋代）

一剑功成三节还，尽将锦绣裹江山。斗牛气灭英灵泯，庙比昭王屋一间。
有山堂
曾几（宋代）

江南家家窗，何处无远岫。
唯有谢玄晖，眼中揖其秀。
醉歌
陆游（宋代）

草书大叫写成图，博?随声喝作卢。
何以即今云海上，千钧强弩射天吴。
张德夫园亭八咏·兼远
王炎（宋代）

若人胸次中，自有万人敌。
胡不筹前箸，时清偃金革。
婆娑林壑间，亦自适其适。
凭高着胡床，千里献物色。
稻畴{墓土换石}局方，指数皆历历。
海山疑有无，云树半明没。
高怀安在哉，流目送鸿翼。
冷笑蚁垤卑，逼仄复逼仄。
淋漓呼酒徒，挥洒延墨客。
不记訾家洲，休赋云梦泽。
何当从公游，汗漫挥八极。
游大云山寺
赵崇经（明代）

何年卓锡寄遐踪，阁道悬崖碍短筇。初地人烟寒薜荔，诸天秋色锁芙蓉。

云霾万壑晴还雨，风啸千林午亦钟。老大息心持半偈，支公玄度好相从。
郎官湖
刘谊（宋代）

滚滚长江水，苍苍大别山。
古今人老尽，山水镇长闲。
月溪行送杨士宜叶
顾清（明代）

黄龙浦南明月溪，溪水带月流清辉。明珠百斛自天泻，白虹一道无声驰。

涵清毓秀无与泄，君家草堂偏得之。百年流泽潜灌注，森然玉树生阶墀。

伯也早蹑青云梯，接武仲季连孙枝。孙枝晚出秀而整，夐立青琐增门楣。

河阳白云忽在念，回首却望溪堂归。是时青春三月暮，溪柳绿暗飞黄鹂。

入门喜色可想见，萱枝玉佩扶重闱。留司禹钧面丹渥，西川孟博垂金绯。

池边芳草林下竹，三年不见情依依。人间至乐亦有几，如君况是青阳时。

都门送君酌君酒，感我双鬓秋蓬飞。君不见谷阳城南瑁湖上，垂杨一径通幽栖。

五年梦想不可到，极目松梓空烟霏。诸孙长大儿子老，相将不辨某与谁。

盛年一去难再得，好事入手无濡迟。酒阑君去我独立，遥见江路飞红旗。
幽居
杨与立（宋代）

柴门阒寂人少过，尽日观书口自哦。馀地不妨添竹木，放教啼鸟往来多。
水调歌头 五陵侠少
陈维岱（清代）

白面谁家子，腰下佩锟铻。短衣匹马驰骤，游侠遍三吴。

更向长安道上，不惜黄金千镒，调笑酒家胡。兄尚平阳主，弟拜执金吾。

行乐处，追从者，绿鞲奴。一生有力如虎，人号小于菟。

最爱灌夫籍福，暇日吹箫击筑，自笑一愁无。朱邸春留客，红烛夜呼卢。
郡斋水阁闲书·自咏
文同（宋代）

看画亭中默坐，吟诗岸上微行。
人谓偷闲太守，自呼窃禄先生。
挽王总干父知县
卫宗武（宋代）

蜀溪名阀世为儒，祖擢巍科子亦如。
从仕为民辞荐牍，移忠有后竟悬车。
一生冰蘖节愈厉，两度弦歌政可书。
菘拟泷碑表亲墓，讵知簪笏化犁锄。
吴江五首 其三
李纲（宋代）

返照澄波彻底明，江边弭棹若为情。风烟漠漠无今古，舟楫纷纷尽利名。

潮落片帆归浦屿，云寒一雁过江城。孤臣放逐三千里，此去龙津尚几程。
烟际钟
韦应物（唐代）

隐隐起何处，迢迢送落晖。苍茫随思远，萧散逐烟微。

秋野寂云晦，望山僧独归。
寄岘山道人
齐己（唐代）

凤门高对鹿门青，往岁经过恨未平。辩鼎上人方话道，

卧龙丞未忽追兵。炉峰已负重回计，华岳终悬未去情。

闻说东周天子圣，会摇金锡却西行。
即目
张镃（宋代）

偶然看树过平桥，老尽墙边杞朮苗。
不分蛛丝与蜗壳，也随残照集芳条。
中渡晚眺
韦庄（唐代）

魏王堤畔草如烟，有客伤时独扣舷。妖气欲昏唐社稷，

夕阳空照汉山川。千重碧树笼春苑，万缕红霞衬碧天。

家寄杜陵归不得，一回回首一潸然。
和姜总管食菜羹 其二
虞俦（宋代）

未必烝壶输鸭味，谁云湩酪敌莼羹。先春已拟尝新韭，最爱萧萧夜雨声。
杨班湫神恩加广应公以其诰祭之
晁说之（宋代）

平生笑杀诅楚文，今朝鄜畤祭湫神。
嗟尔湫神何为者，上公衮湫皇恩新。
日出辉辉收霰雪，仿佛拜命若可亲。
湫神传云是杨班，填墓突兀自姚秦。
当时功阀今不著，崔萧之史讨无因。
将军得名宜勇哉，里俗所颂疑未真。
黄蜂往媒康氏女，亲迎波间不敢嚬。
至今七夕後二日，康家送女纷红巾。
神视可已胡不已，清明之德先诸身。
湫初来徙雷霆夜，鬼借百车载渊奫。
宜囚厉鬼缚恶虎，螟螣何足烦怒嗔。
邦人不困亦不饥，山可夜入耕阳春。
初无粳稻劳灌溉，黄禾黑黍易与仁。
敢言此水浅于旧，滂沱雨起云轮囷。
千人一日酌不竭，神物所寓谁感尘。
岂但萧鼓十州远，祭秩已入四渎伦。
异时香火故允会，品极势重力益振。
位浮于人神所殛，神忝厥职亦愧人。
我劳再拜不私祷，上佐邦国下斯民。
敢学韩子炭谷湫，嘲悭侮怪徒踆踆。
寄秦峡州三首峡州 其二
周紫芝（宋代）

峡城真在楚云间，闻说丰年讼亦闲。獠洞无兵秋日永，满倾醽醁看青山。
寄郑助教兼似胄监诸友
王恭（明代）

斗酒东城送别时，马前杨柳绿烟丝。桥门到日闻莺早，乡信逢秋寄雁迟。

璧水独寻麟凤去，故人谁与薜萝期。为言六馆诸才俊，好向春风折桂枝。
挽心泉蒲处士
丘葵（宋代）

把钓秋风辱赠诗，伤心无路送灵輀。
欲书诔语应难尽，独倚寒梅照石漪。
游天圣邂逅正师知藏作诗赠之
王洋（宋代）

乘流自谓不得死，生意逢师聊具论。
无心已尽世间义，举足不随天上尊。
本源了了明月观，馀事衮衮洪澜翻。
我生流落势未已，期师尽老依僧园。
次韵吴兴李行中秀才见寄并求醉眠亭诗二首 其二 醉眠亭
苏辙（宋代）

是非一醉了无馀，唯有胸中万卷书。已把人生比蘧传，更将江浦作阶除。

欲眠宾客从教去，倒卧氍毹岂暇舒。京洛旧游真梦里，秋风无复忆鲈鱼。
和吴仲庶上巳游学射山
范纯仁（宋代）

天涯春色蜀川多，胜赏相从到薜萝。绕郭烟芜深似染，隔林山薜静能歌。

花边密拥青丝盖，陌上轻驰白玉珂。察俗自知无远术，祇于民乐验时和。
青玉案
毛滂（宋代）

今宵月好来同看。月未落、人还散。把手留连帘儿畔。含羞和恨转娇盼。恁花映春风面。

相思不用宽金钏。也不用、多情似玉燕。问取婵娟学长远。不必清光夜夜见。但莫负、团圆愿。
送香与董彦速二首 其一
谢薖（宋代）

侯莎新补蔚宗传，藿燥詹粘疑可憎。试炷博山元不俗，小奁分供在家僧。
五哀诗·马伏波
司马光（宋代）

汉令班南海，蛮兵避郁林。
天涯柱分界，徼外贡输金。
坐失奸臣意，谁明报国心。
一棺忠勇骨，漂泊瘴烟深。
得天台命二首
刘子翚（宋代）

暖风环佩满芳洲，贝阙珠宫忆旧游。
此日刘郎心似水，桃花空绕暮溪流。
春游
王令（宋代）

春城儿女纵春游，醉倚层台笑上楼。
满眼落花多少意，若何无个解春愁？
春江花月夜
吴世忠（明代）

翠华巡幸驻离宫，锦缆龙舟万乘东。
银瓮香浮仙醴绿，金堤花簇御筵红。
逶迤箫鼓来天上，滉漾旌旗在月中。
回首可怜春殿隔，如花宫女泣东风。
俞伯初见访示吴髓诗既去而江和叔至甚恨相后
汪炎昶（宋代）

一日二子各两屐，踏碎一径松花黄。
人好禽鱼亦光耀，山空水石逾荒凉。
胸次似条冰雪莹，笑语欲染烟霞香。
凝绝独嫌不聊袂，此已天幸宽愁肠。
宫词一百首
岳珂（宋代）

后元富庶冠西京，万国讴歌仰圣明。
恭俭断知元不改，太平天子法周成。
病
韩淲（宋代）

病无情绪惰吟诗，笔砚空存兴已非。满眼绿阴春树老，小窗初日动晴晖。
题倪幻霞良常草堂图
柯九思（元代）

幽馆晓山如沐，断桥春水初生。花下班荆酒熟，松间散策诗成。
颂证道歌·证道歌
释印肃（宋代）

数他珍宝有何益，倚门傍户痴心急。
被伊轻贱且无言，衣裹明珠犹未识。
梦玉人引·旧追游处
沈蔚（宋代）

旧追游处，思前事、俨如昔。过尽莺花，横雨暴风初息。杏子枝头，莺自然、别是般天色。好傍垂杨，系画船桥侧。小欢幽会，一霎时、光景也堪惜。对酒当歌，故人情分难觅。水远山长，不成空相忆。这归去重来，莺却是、几时来得。
山园芍药忽有花喜而赋
蒲寿宬（宋代）

披草篱根问旧花，一番春事又萌芽。
非因老态逢时感，只怨昏瞳作雾遮。
何处而今寻烂漫，不图于此见英华。
翻阶自合流芳咏，可惜飘零野客家。
生日魏倅惠三诗
王炎（宋代）

四海眼独高，江湖走蹒跚。
帝念风霜饱，命之官仙班。
刺天纷群飞，政尔衮衮难。
鹿挟朱轮去，勇哉支狂澜。
锦鸡
文同（宋代）

高原濯濯弄春晖，金碧冠缨彩绘衣。
石溜泻烟晴自照，岩枝横月夜相依。
有时勃窣盘跚舞，忽地钩輈格磔飞。
寄语人间用矰缴，瑶台鸾凤好同归。
送人赴庐陵尉
刘克庄（宋代）

闻说江西路，而今不宿师。
省民来着业，少府去吟诗。
夜月营门鼓，春风射圃旗。
虽然溪峒事，闲暇要先知。